Gedagte vir die dag: Vervang jou vrese met geloof | Maroela Media
Lees: 2 Timoteus 1:5-10
Ek dink ook aan jou opregte geloof. Die Gees wat God ons gegee het, maak ons nie lafhartig nie, maar vul ons met krag en liefde en selfbeheersing. (2 Timoteus 1:5, 7)
Ons het 'n ruk gelede 'n e-pos ontvang waarin daar gevra word dat elke Christen in ons land saans om 21:00 net 'n paar minute vir ons landsituasie bid. In die tyd waarin ons leef, lees 'n mens elke dag in die koerante van soveel moorde, bedrog, aanvalle en ongelukke dat veral ouer mense bang is om hoegenaamd saans uit die huis te gaan. God verseker ons egter op verskillende plekke in die Bybel dat dit nie nódig is om so vreesbevange deur die lewe te gaan nie; dat al jou vrese hokgeslaan behoort te word deur God se teenwoordigheid in jou lewe.
Miskien weet jy al hier aan die begin van die jaar reeds van dinge waarvoor jy bang is; miskien is jy siek, het jy probleme met jou kinders, kom jy nie met jou begroting uit nie. Jy kan nie langer toelaat dat jou vrees jou uitsig op God versper en jou laat twyfel aan sy almag nie. Gaan gooi daardie vrese gerus na God se kant toe: "Werp al julle bekommernisse op Hom, want Hy sorg vir julle," skryf Petrus (1 Petrus 5:7). Ook die psalmdigter getuig: "Die Here is by my, ek ken geen vrees nie; wat kan 'n mens aan my doen?" (Psalm 118:6). Gaan die nuwe jaar met vertroue in en sien uit na die uitdagings wat voor jou lê. Jy het immers God se krag, liefde en selfbeheer sing elke dag tot jou beskikking!
Vader, ek bring nou elkeen van my vrese na U toe. Ontlont hulle asseblief en gee my u krag, liefde en selfbeheersing. Amen.
Deur God ons Vader hoef ons niks te vrees niekom Loof en Prys die Heer want Hy stap saam met jou!!! AMEN